उपाधि रक्षाको बाटोमा महिला टिम
चौथो खेलमा आइतबार उज्वेकिस्तानलाई सहज सेटमा पराजित गरेपछि नेपाली महिला टिम एक खेलअगावै एसियन सेन्ट्रल जोन वुमेन्स भलिबल च्यालेन्ज कपको फाइनल पुगेको छ ।
काठमाडौँ — चौथो खेलमा आइतबार उज्वेकिस्तानलाई सहज सेटमा पराजित गरेपछि नेपाली महिला टिम एक खेलअगावै एसियन सेन्ट्रल जोन वुमेन्स भलिबल च्यालेन्ज कपको फाइनल पुगेको छ ।सोमबार किर्गिस्तानसँग हुने अन्तिम खेलबाट लिग चरण विजेताको टुंगो लाग्नेछ । बंगलादेशको ढाका मिरपुरस्थित शाहिद सुरवार्दी राष्ट्रिय इन्डोर रंगशालामा साबिक विजेता नेपालले उज्वेकिस्तानमाथि ३–० को सेटमा पराजित गर्दा धेरै चुनौतीको सामना गर्नु परेन । यद्यपि बंगलादेश र माल्दिभ्सविरुद्ध जस्तै पूर्ण नियन्त्रित खेल भने थिएन । नेपालले २५–२०, २५–२३, २५–१४ को सेट जित आत्मसाथ गरेको हो । नेपालको सामूहिक प्रदर्शनबाट प्रशिक्षक जगदीश भट्ट पनि सन्तुष्ट देखिए । ‘हामीले उज्वेकिस्तानसँग पहिलोपल्ट खेलेका हौं र टिम निकै बलियो महसुस गर्‍यौं । उनीहरूको रेस, जम्प र स्पाइक रेन्जहरू हाम्रै हाराहारीको रहेछ,’ नेपालका प्रशिक्षक भट्टले भने, ‘हामीले सिधा सेटमा खेल जिते पनि विपक्षीको प्रदर्शनप्रति सराहना गर्छु । यो जितसँगै हामी फाइनल पुगेका छौं । किर्गिस्तानलाई हराएर हामी लिग चरणमा अपराजित हुँदै फाइनल पुग्न चाहन्छौं ।’प्रशिक्षक भट्टले प्रशिक्षणमा देखिएजस्तो सन्तुलित प्रदर्शन अझै हुन नसकेको स्वीकारे । तर, लिग चरणमा हराइसकेका टोलीसँग फाइनल खेल्दा आफूहरूलाई सहज हुने उनको अपेक्षा छ । ‘हामीले फाइनलमा उज्वेकिस्तान र श्रीलंकामध्ये एउटा टिमसँग खेल्नुपर्ने हुन्छ । हामीले दुवै टोलीलाई लिग चरणमा पराजित गरेको हुनाले तुलनात्मक रूपमा सहज हुने ठानेको छु । किनभने उनीहरू दबाबमा हुँदा हामीले त्यसको फाइदा उठाउन सक्छौं ।’६ टोलीसम्मिलित प्रतियोगिताको पाँचौं चरणका खेल सकिँदा नेपाल ११ अंकसहित शीर्षस्थानमा पुगेको छ । नेपालले उज्वेकिस्तानसँगै बंगलादेश र माल्दिभ्समाथि सोझो सेटको जितसहित ३–३ अंक हासिल गरेको थियो भने श्रीलंकाविरुद्ध ३–२ को सेटमा जितेर २ अंक जोडेको थियो । श्रीलंका १० अंकसहित दोस्रो र उज्वेकिस्तान ९ अंकसहित तेस्रो स्थानमा छन् । अन्तिम चरणमा श्रीलंका र उज्वेकिस्तान खेल्नेछन् । नेपालले दुवैलाई यसअघि नै हराइसकेका कारण नेपालको फाइनल यात्रा निश्चित भएको हो । समूहको अन्तिम खेलमा नेपालले सोमबार किर्गिस्तानसँग प्रतिस्पर्धा गर्दै छ । सन् २०१९ मा आयोजित पहिलो संस्करणको विजेता नेपालले त्यतिबेला किर्गिस्तानमाथि सोझो सेटको जित पाएको थियो । माल्दिभ्समाथि सोझो सेटमा जितसोही च्यालेन्ज कपको पुरुषतर्फ नेपालले माल्दिभ्समाथि ३–० को सोझो सेटमा जित निकालेको छ । जितपछि नेपालले कम्तीमा तेस्रो स्थानका लागि खेल्ने निश्चित भएको छ ।नेपालले २७–२५, २५–१९, २५–२३ को सेटमा जित निकालेको हो । पाँच टोलीसम्मिलिन प्रतियोगितामा चार खेल खेल्दा नेपालको ६ अंक भएको छ । सोमबार लिग चरण सकिएपछि नेपालको पोजिसन निश्चित हुनेछ । सेन्ट्रल एसियाका समान स्तरका माल्दिभ्स र नेपाल परम्परागत प्रतिस्पर्धी हुन् । तर नेपालले माल्दिभ्सलाई हराउन नसकेको चार वर्ष भइसकेको थियो । सन् २०१७ को तेस्रो सेन्ट्रल जोन भलिबलमा माल्दिभ्सलाई उसैको भूमिमा हराएर नेपालले कांस्य जितेको थियो । त्यसयता तीनपल्ट भेट हुँदा नेपाल पराजित रहँदै आएको थियो । नेपालले चौथो र पाँचौं संस्करणको सेन्ट्रल एसियनमा माल्दिभ्ससँग हारेको थियो ।अनुशासन कारबाहीका कारण दुई वर्षअघि नेपालमै भएको पाँचौं सेन्ट्रल जोन र १३ औं सागको टिममा नपरेका मानबहादुर श्रेष्ठ माल्दिभ्ससँगको प्लेयर अफ द म्याच चुनिए । माल्दिभ्सविरुद्धको खेलमा उनी प्रभावकारी देखिँदै आएका छन् । २०१७ मा माल्दिभ्सविरुद्ध खेल्दा पनि उनको प्रदर्शन निर्णायक थियो ।